BBIK โผล่บิ๊กล็อต 315 ลบ. ดึง 3 กองทุนต่างชาติถือหุ้น ตอกย้ำรายได้-กำไรโตแกร่ง
BBIK โผล่บิ๊กล็อต 4.8% ราคาขายเฉลี่ย 60 บ. มูลค่ารวม 315 ลบ. ดึง 3 กองทุนต่างชาติถือหุ้น หลังมองแนวโน้มรายได้-กำไรเติบโตแข็งแกร่ง จ่อปิดดีลร่วมทุนเพิ่ม 1 ดีล ตอกย้ำที่ปรึกษาชั้นนำด้านดิจิทัลทรานส์ฟอร์เมชัน
BBIK โผล่บิ๊กล็อต 4.8% ราคาขายเฉลี่ย 60 บ. มูลค่ารวม 315 ลบ. ดึง 3 กองทุนต่างชาติถือหุ้น ตอกย้ำรายได้-กำไรโตแกร่ง
22 มี.ค. 2565

ผู้สื่อข่าวรายงานว่า ในวันนี้ (22 มี.ค.2565) มีรายการสรุปซื้อขายกระดานรายใหญ่ (Big lot) ของหุ้นบริษัท บลูบิค กรุ๊ป จำกัด (มหาชน) หรือ BBIK จำนวน 4 รายการ ปริมาณ 5,250,000 หุ้น มูลค่ารวม 315 ล้านบาท ราคาเฉลี่ย 60 บาทต่อหุ้น
ทั้งนี้นายพชร อารยะการกุล ประธานเจ้าหน้าที่บริหาร BBIK เปิดเผยว่า วันที่ 22 มี.ค.65 ได้ทำรายการขายหุ้นผ่านระบบการซื้อขายของตลาดหลักทรัพย์บนกระดานใหญ่ (Big Lot) ให้กับกองทุนต่างชาติ ทั้งหมด 3 ราย จำนวน 4.8 ล้านหุ้น ในราคาหุ้นละ 60 บาท หรือคิดเป็น 4.8% ของจำนวนหุ้นทั้งหมด
ทั้งนี้ กองทุนต่างประเทศทั้ง 3 ราย ได้ให้ความสนใจในธุรกิจของ BBIK หลังจากเห็นการเติบโตเชิงรายได้และกำไรที่แข็งแกร่งอย่างต่อเนื่องตลอดหลายปีที่ผ่านมา อีกทั้งแผนการขยายธุรกิจทั้งในและต่างประเทศสอดรับกับกระแสดิจิทัลทรานส์ฟอร์เมชันที่ยังคงแรงต่อเนื่องทั่วโลก โดยบริษัทได้ทุ่มงบลงทุนอีกกว่า 100 ล้านบาทสำหรับการมองหาโอกาสทางธุรกิจใหม่ๆ สำหรับปีนี้
โดยก่อนหน้านี้ บริษัทได้ร่วมมือกับโออาร์ จัดตั้ง ออร์บิท ดิจิทัล รวมทั้งการเข้าลงทุนในบริษัท จีเอ็มวีพาย และกำลังจะปิดดีลอีก 1 แห่งเร็วๆ นี้ เพื่อเป็นการเพิ่มขีดความสามารถในการแข่งขันและตอกย้ำความเป็นบริษัทที่ปรึกษาชั้นนำด้านดิจิทัล ทรานส์ฟอร์เมชัน
นอกจากนั้นยังมีแผนการขยายบริการไปยังต่างประเทศผ่านบริษัทในเครือ บลูบิค โกลบอล รวมทั้งข่าวดีเรื่องสิทธิประโยชน์ทางภาษีที่คาดว่าจะได้รับอนุมัติจาก BOI ในครึ่งปีหลัง ซึ่งจะทำให้บริษัทฯได้รับยกเว้นภาษีเงินได้นิติบุคคลถึง 8 ปี ดังนั้นการเติบโตของบลูบิคนับแต่นี้จะเป็นไปอย่างโดดเด่นและมีเสถียรภาพ พร้อมสร้างความเชื่อมั่นให้กับผู้ถือหุ้นในระยะยาว
สำหรับผลประกอบการประจำปี 2564 บริษัทฯ ทำรายได้และกำไรเติบโตมากกว่า 50% โดยมีรายได้รวม 303.69 ล้านบาท และกำไรสุทธิ 66.47 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 200.53 ล้านบาท และกำไรสุทธิ 44.29 ล้านบาท